1.  ปัจจัยความเสี่ยง

ปัจจัยความเสี่ยงในการดำเนินธุรกิจของบริษัท สยามภัณฑ์กรุ๊ป จำกัด (มหาชน) สรุปได้ดังนี้

ความเสี่ยงทางด้านการตลาด

ปัจจุบันผลิตภัณฑ์น้ำมันหล่อลื่น, ผลิตภัณฑ์จาระบี และผลิตภัณฑ์แบตเตอรี่ มีการแข่งขันค่อนข้างสูง
ทั้งในด้านราคาและคุณภาพ แต่เนื่องจากผลิตภัณฑ์ของบริษัทเป็นที่ยอมรับของตลาด
ทั้งทางด้านราคาและคุณภาพ และการที่บริษัทมีนโยบายด้านการตลาดที่เน้นการเอาใจใส่ลูกค้า
โดยใช้พนักงานขายที่ได้รับการฝึกอบรมให้เข้าใจลักษณะของผลิตภัณฑ์
ตลอดจนมีทีมงานที่มีประสบการณ์และเข้าใจในความต้องการของตลาด
จึงทำให้สภาวะการแข่งขันในตลาดจะไม่ส่งผลกระทบต่อผลการดำเนินงานของบริษัทอย่างมีนัยสำคัญ

ความเสี่ยงทางด้านการเงิน

จากการที่ธุรกิจของบริษัทขยายตัวอย่างต่อเนื่องมาโดยตลอด
จึงทำให้บริษัทจำเป็นต้องอาศัยเงินทุนเพื่อรองรับการขยายตัว และรักษาสภาพคล่อง
แต่เนื่องด้วยด้านการกู้ยืมบริษัทได้รับการสนับสนุนจากสถาบันการเงินต่าง ๆ เป็นอย่างดี
ส่วนทางด้านสภาพคล่องบริษัทมีนโยบายการบริหารลูกหนี้ที่ชัดเจน
มีความระมัดระวังในการให้วงเงินสินเชื่อกับลูกค้า
รวมทั้งการป้องกันความเสี่ยงจากอัตราแลกเปลี่ยน
ซึ่งเกิดจากการซื้อวัตถุดิบและจำหน่ายผลิตภัณฑ์ให้กับลูกค้าในต่างประเทศทางบริษัทมีการพิจารณาทำสัญญาซื้อขายอัตราแลกเปลี่ยนล่วงหน้าตามความเหมาะสม
ดังนั้นความเสี่ยงทางด้านการเงินของบริษัท โดยเฉพาะด้านสภาพคล่อง จึงมีน้อยมาก

ความเสี่ยงทางด้านวัตถุดิบ

แบ่งเป็น 2 ส่วน

ด้านการจัดหาวัตถุดิบ

การผลิตน้ำมันเครื่อง และจาระบี ต้องอาศัยวัตถุดิบหลัก คือ น้ำมันพื้นฐาน (Base Oil)
ซึ่งที่ผ่านมาเป็นการนำเข้าจากต่างประเทศทั้งหมด
โดยบริษัทได้มีการทำสัญญาซื้อขายกับผู้จำหน่ายวัตถุดิบในต่างประเทศ
และมีการสั่งซื้อจากผู้จำหน่ายวัตถุดิบหลายราย
เพื่อลดความเสี่ยงจากการขาดผู้จำหน่ายวัตถุดิบบางราย หรือจากภาวะขาดแคลนวัตถุดิบ
แต่ในปัจจุบันเนื่องจากได้มีผู้ผลิตน้ำมันพื้นฐานในประเทศไทย
และปริมาณการผลิตในประเทศมีเกินความต้องการ
ทำให้การจัดหาน้ำมันพื้นฐานในประเทศสามารถหาได้ในราคาที่แข่งขันกับตลาดต่างประเทศ
ดังนั้นทางบริษัท จึงหันมาสั่งซื้อวัตถุดิบจากผู้ผลิตในประเทศไทย
จนปัจจุบันมีปริมาณการสั่งซื้อมากกว่าร้อยละ 90 โดยได้ทำสัญญาซื้อขายน้ำมันพื้นฐาน (Base Oil)
กับผู้ผลิตวัตถุดิบในประเทศรายดังกล่าว
ทำให้ความเสี่ยงจากการขาดแคลนวัตถุดิบของบริษัทจึงมีโอกาสที่จะเกิดขึ้นได้น้อยมาก
ส่วนการผลิตแบตเตอรี่ เนื่องจากวัตถุดิบหลัก คือ ตะกั่ว
ซึ่งสามารถหาซื้อจากผู้จำหน่ายทั้งในประเทศและต่างประเทศได้ง่าย
ดังนั้นจึงสามารถสรุปได้ว่าบริษัทมีความเสี่ยงด้านการจัดหาวัตถุดิบสำหรับการผลิตน้ำมันหล่อลื่น,
จาระบี และแบตเตอรี่ น้อยมาก

ด้านราคาวัตถุดิบ

แม้ว่าวัตถุดิบหลักของบริษัท คือ น้ำมันพื้นฐาน (Base Oil) และตะกั่ว
ปัจจุบันสามารถจัดซื้อได้ทั้งในประเทศและจากต่างประเทศ
แต่ราคาของวัตถุดิบหลักทั้งสองชนิดก็ยังคงมีความผันผวนตามราคาตลาดโลก
และอาจส่งผลกระทบต่อต้นทุนการผลิตของบริษัท ดังนั้นเพื่อเป็นการลดความเสี่ยงในประเด็นดังกล่าว
บริษัทจึงได้พยายามกระจายการจัดซื้อวัตถุดิบจากผู้ผลิตหลายรายทั้งในประเทศและต่างประเทศ

ความเสี่ยงทางด้านเทคโนโลยี

เนื่องจากลักษณะผลิตภัณฑ์ของบริษัท อยู่ในอุตสาหกรรมที่ต้องอาศัยการพัฒนาด้านเทคโนโลยีสูง
และเทคโนโลยีของอุตสาหกรรมนี้ก็มีการพัฒนาให้ทันสมัยอยู่เสมอ
ดังนั้นจึงทำให้บริษัทต้องมีการปรับปรุงและพัฒนาคุณภาพของผลิตภัณฑ์โดยสม่ำเสมอ
โดยเฉพาะผลิตภัณฑ์แบตเตอรี่ และจาระบี ซึ่งต้องอาศัยทักษะและความชำนาญค่อนข้างสูง
แต่อย่างไรก็ตามบริษัทสามารถหาผู้ให้คำปรึกษาที่มีความเชี่ยวชา+ญเกี่ยวกับการพัฒนาของคุณภาพผลิตภัณฑ์น้ำมันหล่อลื่น
และจาระบี มาให้คำปรึกษาโดยไม่เสียค่าใช้จ่าย
โดยได้รับการสนับสนุนจากผู้จำหน่ายสารเพิ่มคุณภาพ (Additive) ให้บริษัท

ความเสี่ยงทางด้านสิ่งแวดล้อม

เนื่องจากผลิตภัณฑ์ของบริษัท มีขั้นตอนและวัตถุดิบในกระบวนการผลิต
ซึ่งอาจจะเกิดผลกระทบต่อสิ่งแวดล้อมและอาจเกิดความเสี่ยงที่วัตถุดิบที่ใช้ในกระบวนการการผลิตจะส่งผลกระทบต่อสภาพแวดล้อม
และสุขภาพของพนักงาน โดยเฉพาะกระบวนการผลิตแบตเตอรี่
อย่างไรก็ตามบริษัทได้ให้ความสำคัญกับปัญหาดังกล่าว
โดยการปรับปรุงระบบการผลิตแบตเตอรี่ให้เป็นระบบปิด (Closed Loop)
ซึ่งทำให้มีปัญหาต่อสภาพสิ่งแวดล้อมบริเวณโรงงานและรอบนอกน้อยมาก
นอกจากนี้ภายในกระบวนการผลิตบริษัทได้จัดหาอุปกรณ์ป้องกันอันตรายให้กับพนักงาน ได้แก่ หน้ากาก
และถุงมือ และมีการฝึกอบรมให้พนักงานเข้าใจระบบการทำงาน
รวมทั้งการตรวจสุขภาพของพนักงานเป็นประจำ และสำหรับกระบวนการผลิตน้ำมันหล่อลื่น
และจาระบี จะไม่ก่อให้เกิดปัญหามลภาวะหรือหากมีก็จะเล็กน้อยมาก
เนื่องจากขั้นตอนที่เกิดขึ้นในกระบวนการผลิตอยู่ภายในท่อส่งหรือภาชนะปิดตลอดกระบวนการ
และมีของเสียจากกระบวนการน้อยมาก รวมทั้งไม่มีส่วนของการใช้น้ำในการผลิต
จึงไม่เกิดปัญหาทางด้านมลภาวะต่อสิ่งแวดล้อม หรือมีเพียงเล็กน้อย

ทั้งนี้ได้มีหน่วยงานราชการ คือ กองตรวจสิ่งแวดล้อมโรงงาน
กรมโรงงานอุตสาหกรรมคอยควบคุมดูแล
ส่งเจ้าหน้าที่เข้ามาตรวจสอบมลภาวะต่อสิ่งแวดล้อมอย่างสม่ำเสมอ โดยประมาณ ปีละ 1-2 ครั้ง
และที่ผ่านมายังไม่เคยมีหนังสือแจ้งว่าบริษัททำให้เกิดปัญหาทางด้านมลภาวะต่อสิ่งแวดล้อมแต่อย่างใด
และจากผลการบันทึกการตรวจโรงงานที่ผ่านมาระบุว่าบริษัทมีระบบกำจัดมลภาวะและรักษาสิ่งแวดล้อมเป็นไปตามมาตรฐาน

นอกจากนี้
บริษัทฯยังได้จัดให้มีการตรวจวิเคราะห์สภาพแวดล้อมการทำงานเป็นประจำโดยเป็นการดำเนินการตรวจวิเคราะห์โดยเจ้าหน้าที่จากศูนย์ความปลอดภัยในการทำงาน-นวนคร
และศูนย์อนามัยสิ่งแวดล้อมเขต 1 นนทบุรี
ซึ่งจะมีการเก็บตัวอย่างอากาศเพื่อวิเคราะห์ปริมาณเข้มข้นของสารตะกั่ว การตรวจระดับแสงสว่าง
การตรวจวัดระดับความดังของเสียง และการตรวจวัดระดับความร้อน